KIRJALLINEN KYSYMYS E-1699/01

esittäjä(t): Konstantinos Hatzidakis (PPE-DE) komissiolle

(14. kesäkuuta 2001)

Aihe: Kiinteisiin puhelinliittymiin liittyvien palveluiden heikko laatu Kreikassa

Kiinteisiin puhelinliittymiin liittyvien palveluiden laatu, josta vastaa monopoliasemassa oleva Kreikan televiestintäyhtiö OTE, on Kreikassa erittäin heikko. Esimerkiksi uuden puhelinliittymän kytkemisen odotusaika on viisi arkipäivää, 17,4 prosentissa liittymistä esiintyy ainakin yksi tekninen ongelma vuosittain ja ainakin 10 prosentissa näistä tapauksista kuluu kaksi tai useampia päiviä ennen kuin puhelinlinja jälleen toimii. Alhaisen laadun seurauksena vuonna 1999 Kreikan kansalaisten tyytyväisyysaste oli eurooppalaisen kuluttajien tyytyväisyysindeksin (European Customer Satisfaction Index) mukaan kiinteän puhelinverkon palveluiden kohdalla tuntuvasti alhaisempi kuin EU:n keskiarvo.

1. Mitkä olivat vastaavat kiinteän puhelinverkon palveluita kuvaavat laatuindeksit muissa EU:n jäsenvaltioissa vuonna 1999?

2. Onko komissiolla tuoreempia tietoja kyseisistä indekseistä EU:n jäsenvaltioissa?

3. Millä muilla indekseillä mitataan kiinteän puhelinverkon palveluiden laatua EU:ssa ja mitä tietoja komissio voi esittää näistä?

4. Onko kiinteän puhelinverkon palveluiden laadun heikkous Kreikassa komission mielestä yhteydessä OTE:n monopoliasemaan?

Erkki Liikasen komission puolesta antama vastaus

(31. heinäkuuta 2001)

Arvoisan jäsenen ensimmäinen kysymys koskee kiinteän puhelinverkon palveluita kuvaavia laatuindeksejä jäsenvaltioissa (Kreikkaa lukuun ottamatta) vuonna 1999. Komissio on pyrkinyt keräämään tiedot ja julkaisemaan ne viidennessä ja kuudennessa raportissa televiestinnän sääntelypaketin täytäntöönpanosta(1). Erityisesti kuudennessa raportissa julkaistiin tietoja uuden puhelinliittymän kytkemisen odotusajasta, vikojen määrästä puhelinlinjaa kohti ja vikojen korjaamiseen menevästä ajasta (liite I, joka lähetään suoraan arvoisalle jäsenelle ja parlamentin sihteeristölle). Tiedot saatiin kunkin jäsenvaltion sääntelyviranomaisilta, ja ne koskevat vuotta 1999. Niiden arviointia rajoittaa jossakin määrin se, että ne perustuvat hieman erilaisiin määritelmiin.

Toinen kysymys liittyy siihen, onko komissiolla tuoreempia tietoja kyseisistä indikaattoreista jäsenvaltioissa: Kuten liitteestä I käy ilmi, jäsenvaltiot ovat toimittaneet komissiolle ainoastaan rajoitettuja tietoja vuoden 2000 ensimmäiseltä puoliskolta.

Liittyen kysymykseen siitä, millä muilla indikaattoreilla mitataan kiinteän puhelinverkon palveluiden laatua yhteisössä ja mitä tietoja komissio voi esittää näistä, komissio viittaa uudelleen kuudenteen raporttiin televiestinnän sääntelypaketin täytäntöönpanosta (liite 3). Raportissa käsitellään laatuindikaattoreita, joita ovat puhelunmuodostusaika, vastausaika operaattorin neuvontapalveluissa, vastausaika numerotiedotuspalveluissa, toimintakuntoisten kolikko- ja korttipuhelimien osuus ja laskutuksen oikeellisuus (liite II, joka lähetetään suoraan arvoisalle jäsenelle ja parlamentin sihteeristölle).

Neljäs kysymys liittyy siihen, onko kiinteän puhelinverkon palveluiden laadun heikkous Kreikassa komission mielestä yhteydessä OTE:n monopoliasemaan. Yksi tärkeimmistä syistä komission toimiin televiestintämarkkinoiden vapautumisen edistämiseksi on, että komissio odottaa kilpailun kehittymisen myötä myös televiestintäpalvelujen laadun parantuvan. Vaikuttaa kuitenkin siltä, että Kreikassa on viime vuosina saavutettu huomattavia parannuksia kiinteän puhelinverkon palveluiden laadussa. Kansallisten sääntelyviranomaisten odotetaan joka tapauksessa tarvittaessa asettavan laatunormeja puheensiirtopalveluja varten sekä varmistavan, että teleyritykset, joilla katsotaan olevan merkittävä markkina-asema,

päivittävät niiden indikaattorien mukaisia tietoja, jotka sisältyvät 26. helmikuuta 1998 annettuun parlamentin ja neuvoston direktiiviin 98/10/EY (liite III) avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä(2).

(1) KOM(1999) 537 lopullinen ja KOM(2000) 814 lopullinen.

(2) EYVL L 101, 1.4.1998.